‹‹ኢንተርኔት ለሥራችን አስፈላጊ ቢሆንም አገልግሎቱ ሲቋረጥ ኃላፊነትን ወስደን ደንበኞቻችንን እያስተናገድን ነው፡፡›› የኢትዮ-ቴሌኮም ሰሜን ምዕራብ ሪጅን ተገልጋዮች
‹‹ማንኛውም ደንበኛ የኢንተርኔት ፍጥነት እንዲጨምርለት ከፈለገ ሜጋ ባይቱን ማሻሻል አለበት፤ ኢትዮ-ቴሌኮም አሁን በዘረጋው አሠራር መሠረት የደንበኞቹን ፍላጎት ማሟላት ይችላል፡፡›› ኢትዮ-ቴሌኮም ሰሜን ምዕራብ ሪጅንኢትዮ-ቴሌኮም ሰሜን ምዕራብ ሪጅን በሚሰጣቸው አገልግሎቶች፣ ደንበኞቹ ያጋጠማቸውን ችግሮች እና  መፍትሔዎች ላይ ትኩረት ያደረገ ውይይት ዛሬ  በባሕር ዳር  አካሂዷል፡፡የመደበኛ ስልክ፣ የተንቀሳቃሽ ስልክ፣ የብሮድባንድ ኢንተርኔት እና ሌሎችንም አገልግሎቶች እየሰጠ የሚገኘው ኢትዮ ቴሌኮም ለሀገሪቱ የመረጃ ልውውጥ ጉልህ ሚና እየተጫወተ እንደሆነ በመድረኩ ተነስቷል፡፡የሀገሪቱ ከተሞች እየሰፉ መምጣታቸው እንዲሁም የሕዝብ ብዛት እየጨመረ በመምጣቱ አገልግሎቱ ጥራቱን የጠበቀ አይደለም በሚል አንዳንድ ደንበኞች ቅሬታቸውን ሲያሰሙ ይደመጣሉ፡፡የአማራ ክልል ንግድ እና ገበያ ልማት ቢሮ ኃላፊ ብርሃኑ ጣዕምያለው የደንበኞቻቸውን የንግድ ፈቃድ ለማደስ ከነበረው አሠራር በመውጣት በኦንላይን ዕድሳት እንደሚያደርጉ ገልጸዋል፡፡ የኢንተርኔት አገልግሎት ሲቋረጥ ግን ወደ ነበረው አሠራር እንዲመለሱ እየተገደዱ ነው፡፡ ኃላፊው ቢሮው ሥራውን በጥራት እንዲሠራ ኢትዮ ቴሌኮም አገልግሎቱን እንዲያሻሽል ጠይቀዋል፡፡በባሕር ዳር ዩኒቨርሲቲ የአይ ሲ ቲ ዳይሬክተር ይበልጣል ማሩ የዩኒቨርሲቲው የመማር ማስተማር አገልግሎት በኢንተርኔት የተደገፈ ነው፤ ማንኛውም ተማሪም፣ መምህርም ሆነ ሠራተኛ የኢንተርኔት አገልግሎት ቢቋረጥበት የመማር ማስተማር ሂደቱ ሊስተጓጎል ይችላል ብለዋል፡፡ ‹‹አሁን ያለንበት ዘመን የዲጂታል ዘመን ነው፤ እያንዳንዱ እንቅስቃሴያችን ከኢንተርኔት ጋር የተያያዘ ነው፤ ስለዚህ ኢንተርኔት ከሌለ የመማር ማስተማር ሂደት፣ የጥናት እና የማኅበረሰብ አገልግሎቶች ይቋረጣሉ›› ያሉት አቶ  ይበልጣል ኢትዮ ቴሌኮም ያለውን አሠራር የበለጠ ማጎልበት እንዳለበት አሳስበዋል፡፡